
Un martir al Rezistenței: Petru Sàbàdus. Medicul care nu și-a 
încălcat jurământul, fiind ucis pentru că și-a ajutat aproapele 

Povestea tragică a lui Petru Săbăduș, tânărul medic, luptător anticomunist, ucis în detenție de 
directorul închisorii Gherla, ne-o relatează lon Gavrilă Ogoranu în cartea sa, „Brazii se fràng, dar 


nu se îndoiesc”. 


„Fiu de ţăran din Sânmartinul Gherlei, urmând liceul la Gherla și Năsăud, e silit să se refugieze în 
1940 la Făgăraș, o dată cu cedarea Ardealului. Așa ne-a ajuns coleg de clasă Săbăduș Petru, în 
clasa a șaptea la liceul „Radu Negru”, clasă care din 28 de elevi a dat sub dictatura comunistă 
șapte morți, fie condamnați la moarte, fie necondamnati, dar uciși într-un fel sau altul. Ceilalți, cu 
excepţia a doi sau trei, n-au scăpat nici unul fără închisoare pe termen mai lung sau mai scurt. 


Înscris la medicină la Cluj s-a aflat în fruntea medicinistilor la grevele studențești si de asemenea 
în organizația studenţească de rezistenţă. Nefiind prins în mai 1948, împreună cu un alt coleg, 
Mârza Pavel, s-au retras în Munţii Apuseni in vara anului 1948, în grupul de rezistenţă al 
maiorului Dabija. Au încercat să treacă granița iugoslavă, dar sunt prinși, aduși la Cluj și în 
procesul din Săptămâna patimilor din 1949 (alături de încă o sută douăzeci de studenți), la 
Tribunalul Militar, unde președintele era vestitul Vlase, primește doisprezece ani muncă silnică. 


Trece și scapă cu viață, cu mintea și cu sufletul nepătat prin închisoarea Pitești, e pierdut o 
vreme de soţie la închisoarea Aiud, când nu mai știe prin ce minune Goiciu admite să stea la 
infirmeria închisorii unde-și ajută camarazii de suferință cu ce poate până în august 1953. 


Într-una din zilele lui august din acel an, la închisoarea Gherla sosește un nou convoi de deţinuţi. 
Sunt ţinuţi ceasuri întregi în plin soare în curtea închisorii, până vine Goiciu, directorul, să-i vadă. 
Era una din plăcerile acestuia să-i lovească cu bastonul de cauciuc în ceafă, cu o lovitură precisă, 
când cel lovit cade ca trăznit. În scurt timp întregul convoi era la pământ. După câtva timp cel 
lovit își revine și, de are putere, se ridică cu dureri groaznice de cap. Unul singur nu se poate 
ridica și rămâne întins pe caldarâm cum căzuse. Goiciu poruncește ca ceilalți să fie duși la 
celular, iar în ce-l privește pe cel căzut, dă poruncă să fie lăsat să moară acolo. Pe deținut îl 
chema Panga Emil, fusese plutonier (era din Alba-lulia) și era foarte slăbit. 


Venind de la infirmerie și văzând pe cel căzut, doctorul Sàbàdusil ridică, îl ia în braţe și-l duce la 
infirmerie. Un gardian îi atrage atenţia că ordinul directorului era ca detinutul să rămână în 
soare căzut, la care doctorul a răspuns: „Sunt medic, domnule”. 


Într-un târziu, trecând Goiciu prin curte, întreabă ce s-a făcut cu detinutul. | se spune că l-a luat 
doctorul Săbăduș. Goiciu fierbe de mânie că nu i s-au respectat ordinele și strigă: „Atunci are să 
moară doctorul Săbăduș. Aduceti-l la mine!” E bătut fără milă, călcat și lovit cu bocancul. E pus pe 
o targà și ţinut trei zile pe coridorul infirmeriei între moarte și viață. E dus în sfârșit la spitalul din 
Dej, unde doi colegi îl recunosc după acte și nu după figură. Înainte de operaţie pacientul își 
revine din comă și este întrebat ce are de spus. „Tot înainte!” au fost ultimele cuvinte ale 
doctorului Săbăduș. l-au deschis abdomenul, dar numai pentru a-lînchide la loc, căci pacientul 
murise. Faptele au fost povestite soției după doisprezece ani, în 1964, de către însuși cel ce 
căzuse în curtea închisorii și care a reușit să scape cu viaţă din închisoare, dar numai pentru a 
muri la foarte scurt timp după aceea în libertate. 


Afară, în închisoarea cea mare, cum se putea numi România, o văduvă cu doi copii e alungată 
din loc în loc purtând stigmatul de soție de deţinut politic pentru ca în cele din urmă să i se 
îngăduie să fie cărăușă la o gospodărie agricolă.” 

